Document ID: 32011D0506

DEĊIŻJONI TA’ IMPLIMENTAZZJONI TAL-KUMMISSJONI
tas-16 ta’ Awwissu 2011
li temenda d-Deċiżjoni 2005/240/KE li tawtorizza metodi tal-klassifikazzjoni tal-karkassi tal-majjali fil-Polonja
(notifikata bid-dokument numru C(2011) 5745)
(It-test bil-Pollakk biss huwa awtentiku)
(2011/506/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u partikolarment l-Artikolu 43(m), flimkien mal-Artikolu 4 tiegħu,
Billi:
(1)
Permezz tad-Deċiżjoni tal-Kummissjoni 2005/240/KE (2), ġie awtorizzat l-użu ta’ erba’ metodi għall-klassifikazzjoni tal-karkassi tal-majjali fil-Polonja.
(2)
Il-Polonja ddikjarat li mill-adozzjoni tad-Deċiżjoni 2005/240/KE il-valur tat-tbiċċir tal-majjali mrobbija għall-ikel (fatteners) fil-Polonja tjieb b’mod konsiderevoli. Għalhekk hemm bżonn li tiġi aġġornata l-formola tal-metodi wara kważi sitt snin ta’ użu mill-approvazzjoni tagħhom u li jinkisbu u jintużaw metodi ta’ klassifikazzjoni ġodda u aġġornati bil-ħsieb li tiżdied il-kompetizzjoni kif ukoll li jiġu introdotti metodi ta’ klassifikazzjoni li jiswew inqas flus.
(3)
Il-Polonja talbet lill-Kummissjoni tawtorizza s-sostituzzjoni tal-formola użata fil-metodi ta’ klassifikazzjoni tal-karkassi tal-majjali “CAPTEUR GRAS/MAIGRE - SYDEL (CGM)”, “ULTRA-FOM 300”, “FULLY AUTOMATIC ULTRASONIC CARCASE GRADING (AUTOFOM)” u “IM-03”, kif ukoll biex tawtorizza erba’ metodi ġodda għall-klassifikazzjoni tal-karkassi tal-majjali fit-territorju tagħha u ppreżentat deskrizzjoni dettaljata tal-prova tad-dissezzjoni, li tindika l-prinċipji li fuqhom huwa bbażat dak il-metodi, ir-riżultati tal-prova tad-dissezzjoni tagħha u l-ekwazzjonijiet użati għall-valutazzjoni tal-perċentwal tal-laħam dgħif fil-protokoll ipprovdut fl-Artikolu 23(4) tar-Regolament tal-Kummissjoni (KE) Nru 1249/2008 tal-10 ta’ Diċembru 2008 li jistabbilixxi regoli dettaljati dwar l-implimentazzjoni tal-iskali tal-Komunità għall-klassifikazzjoni ta’ karkassi taċ-ċanga, tal-majjal, u tal-laħam tan-nagħaġ u r-rappurtar tal-prezzjijiet tagħhom (3).
(4)
Eżami ta’ dik it-talba żvela li l-kundizzjonijiet għall-awtorizzazzjoni ta’ dawk il-metodi ta’ klassifikazzjoni huma ssodisfati. Għalhekk dawk il-metodi ta’ klassifikazzjoni għandhom jiġu awtorizzati fil-Polonja.
(5)
Għaldaqstant, id-Deċiżjoni 2005/240/KE għandha tiġi emendata kif xieraq.
(6)
Il-modifiki tal-apparat jew tal-metodi ta’ klassifikazzjoni m’għandhomx ikunu permessi, sakemm dawn ma jkunux awtorizzati b’mod espliċitu permezz ta’ Deċiżjoni tal-Kummissjoni.
(7)
Il-miżuri pprovduti f’din id-Deċiżjoni huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/240/KE għandha tiġi emendata kif ġej:
(1)
L-Artikolu 1 jinbidel b’dan li ġej:
“Artikolu 1
L-użu tal-metodi li ġejjin huwa awtorizzat għall-klassifikazzjoni tal-karkassi tal-majjali skont il-punt 1 tat-Taqsima B.IV tal-Anness V għar-Regolament tal-Kunsill (KE) Nru 1234/2007 (*) fil-Polonja:
(a)
l-apparat ‘Capteur Gras/Maigre - Sydel (CGM)’ u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 1 tal-Anness;
(b)
l-apparat ‘Ultra FOM 300’ u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 2 tal-Anness;
(ċ)
l-apparat ‘Fully automatic ultrasonic carcass grading (Autofom)’ u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 3 tal-Anness.
(d)
l-apparat ‘IM-03’ u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 4 tal-Anness.
(e)
l-apparat ‘Autofom III’ u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 5 tal-Anness.
(f)
l-apparat ‘CSB Image Meater (CSB)’ u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 6 tal-Anness.
(g)
l-apparat ‘Fat-O-Meater II (FOM II)’ u l-metodi ta’ valutazzjoni marbuta miegħu, li d-dettalji tagħhom jinsabu fil-Parti 7 tal-Anness.
(h)
l-apparat ‘manual method (ZP)’ u l-metodi ta’ valutazzjoni relatati miegħu, li d-dettalji tagħhom jinsabu fil-Parti 8 tal-Anness.
Fir-rigward tal-apparat ‘Ultra FOM 300’, imsemmi fil-punt (b) tal-ewwel subparagrafu, wara li titlesta l-proċedura tal-kejl, irid ikun jista’ jiġi vverifikat fuq il-karkassa li l-apparat kejjel il-valuri tal-kejl F1 u F2 fil-post pprovdut fil-punt 3 tal-Parti 2 tal-Anness. L-immarkar korrispondenti tal-post tal-kejl irid isir fl-istess waqt li ssir il-proċedura tal-kejl.
Il-metodu manwali ZP, imsemmi fil-punt (h) tal-ewwel subparagrafu, għandu jiġi awtorizzat biss għall-biċċeriji li għandhom linja tat-tbiċċir b’kapaċità li tipproċessa mhux aktar minn 40 majjal fis-siegħa.
(*) ĠU L 299, 16.11.2007, p. 1”;" 						
2.
L-Anness jinbidel bit-test fl-Anness għal din id-Deċiżjoni.
Artikolu 2
Din id-Deċiżjoni għandha tapplika mit-12 ta’ Diċembru 2011.
Artikolu 3
Din id-Deċiżjoni hija indirizzata lir-Repubblika tal-Polonja.
Magħmul fi Brussell, is-16 ta’ Awwissu 2011.

Labels: 1
17
19
6
18